De to mænd på 47 og 57 år, der formodes at stå bag tyveriet af tegnebøgerne og det efterfølgende omfattende databedrageri, blev fredag formiddag fremstillet i grundlovsforhør ved Retten i Hjørring. De er sigtet for 33 forhold. Det skriver Kanal Frederikshavn. - Vi har en formodning om, at sagen udvikler sig til mange flere forhold. Vi er i gang med yderligere efterforskning, oplyser politikommissær Peter Skovbak, der er leder af Efterforskningscenter Frederikshavn. De to mænd er sigtet for tyveri af seks tegnebøger. Det er ældre mennesker i Skagen, Hadsund, Brønderslev og Aalborg, tyveriet er gået ud over. Efterfølgende er flere betalingskort blevet misbrugt. Derfor er der tale om 33 forhold. Hos Nordjyllands Politi vurderer man, at de to sigtede kan stå bag flere tilfælde af bedrageri fra i sommer. De to mænd blev anholdt i går ved Horsens efter længere tids intens efterforskning. Politiet ønsker ikke at oplyse, hvor de to bosniere bor.

Opsummering:
Nordjyllands Politi mener, at to bosniske mænd står bag adskillige sager om databedrageri. De to mænd er i politiets varetægt.